H ΠΑΕ ΑΕΚ ανακοινώνει την επιστροφή του Σέρχιο Αραούχο στην ομάδα μας μέχρι το καλοκαίρι του 2018! Ο Αργεντινός επιθετικός συμφώνησε πριν από λίγο σε όλα με την ΑΕΚ και θα φορέσει και πάλι την αγαπημένη του φανέλα. Ο Chino είναι και πάλι μαζί μας για να συνεχίσει από εκεί που σταμάτησε την καριέρα του στα κιτρινόμαυρα!



Ο Sergio Ezequiel Miquel Dela Vera's Araujo γεννήθηκε στις 28 Ιανουαρίου του 1992 στην πόλη Νεουκέν της Αργεντινής. Εντάχθηκε από πολύ μικρή ηλικία στα τμήματα υποδομής της Μπόκα Τζούνιορς και έκανε το ντεμπούτο του στην πρώτη ομάδα τη σεζόν 2009-10, στα 18 του χρόνια. Αγωνίστηκε συνολικά σε 22 αγώνες (1 γκολ) και πανηγύρισε το πρωτάθλημα Απερτούρα 2011.

Το 2012 δόθηκε δανεικός στην Μπαρτσελόνα Β, με την οποία αγωνίστηκε σε 34 αγώνες και πέτυχε 7 γκολ τη σεζόν 2012-13. Ακολούθησαν οι δανεισμοί του στην Τίγκρε της Αργεντινής τη σεζόν 2013-14 (12 αγώνες – 2 γκολ) και στην Λας Πάλμας τη σεζόν 2014-15, με την οποία σκόραρε 25 φορές σε 43 αγώνες της Σεγούντα Ντιβισιόν!

Η ισπανική ομάδα επέστρεψε το 2015 στην Πριμέρα Ντιβισιόν με τη βοήθεια του «Ελ Τσίνο» (Κινέζος) ο οποίος αγωνίστηκε σε 43 αγώνες και πέτυχε 7 γκολ με τον σύλλογο των Καναρίων Νησιών στη μεγάλη κατηγορία του ισπανικού ποδοσφαίρου σε μιάμιση σεζόν (Αύγουστος 2015-Δεκέμβριος 2016).



Την περασμένη αγωνιστική περίοδο στο διάστημα που αγωνίστηκε με την κιτρινόμαυρη φανέλα, ο Αραούχο πήρε μέρος σε 21 αγώνες σε Πρωτάθλημα και Κύπελλο, πετυχαίνοντας 9 γκολ και μοιράζοντας 6 ασίστ. Με το δικό του νικητήριο γκολ απέναντι στον Πανιώνιο στην τελευταία αγωνιστική των ελληνικών πλέι – οφ η ΑΕΚ κατέκτησε την πρώτη θέση κάνοντας το πρώτο καθοριστικό βήμα για την επιστροφή στις ευρωπαϊκές διοργανώσεις.

Έχει αγωνιστεί συνολικά σε 187 επίσημα ματς σε συλλογικό επίπεδο και έχει σημειώσει 53 γκολ, ενώ έχει μοιράσει και 28 ασίστ.



Ο Σέρχιο Αραούχο έχει αγωνιστεί στις Εθνικές Ομάδες της Αργεντινής U17, U20, U22 και U23. Με την U20 έφτασε στον τελικό των Παναμερικανικών Αγώνων του 2011. Με τις Εθνικές ομάδες της χώρας του έχει πετύχει 8 γκολ σε 16 αγώνες.



Σέρχιο Αραούχο , καλώς όρισες και πάλι στην οικογένεια της ΑΕΚ!